b'\n_START_ARTICLE_\nKastel del Mont\xc4\x97\n_START_SECTION_\nIstorija\n_START_PARAGRAPH_\nKastel del Mont\xc4\x97 pastatytas ant ma\xc5\xbeos kalvos 540\xc2\xa0m auk\xc5\xa1tyje vir\xc5\xa1 j\xc5\xabros lygio Andrijoje, neapgyvendintoje teritorijoje, tod\xc4\x97l gerai matoma i\xc5\xa1 toli. Netoliese yra Santa Maria del Monte vienuolynas. Pilis pastatyta seniau \xc4\x8dia buvusios tvirtov\xc4\x97s vietoje, ta\xc4\x8diau jos liekan\xc5\xb3 teritorijoje neliko._NEWLINE_Nors pilis buvo pastatyta Frydricho II \xc4\xafsakymu, jis niekada \xc4\xaf j\xc4\x85 neatvyko. Pilis buvo naudojama kaip karali\xc5\xa1kos \xc5\xa1eimos nari\xc5\xb3 prieglobstis med\xc5\xbeiokl\xc4\x97s metu. Po Frydricho mirties 1250\xc2\xa0m. pilies paskirtis buvo kelet\xc4\x85 kart\xc5\xb3 kei\xc4\x8diama\xc2\xa0\xe2\x80\x93 \xc4\x8dia buvo kal\xc4\x97jimas, v\xc4\x97liau ten \xc5\xbemon\xc4\x97s sl\xc4\x97pdavosi nuo maro bei kit\xc5\xb3 epidemij\xc5\xb3. Galiausiai pilis liko u\xc5\xbemir\xc5\xa1ta. Kadaise pilyje buvo marmurin\xc4\x97s sienos bei kolonos, ta\xc4\x8diau jas i\xc5\xa1ard\xc4\x97 vandalai. Istorikai iki \xc5\xa1iol negali nustatyti, kokia buvo pagrindin\xc4\x97 pilies paskirtis\xc2\xa0\xe2\x80\x93 Frydrichas jos net nemat\xc4\x97. Teorijos yra \xc4\xafvairiausios, viena i\xc5\xa1 j\xc5\xb3 netgi teigia, kad pilis tai NSO nusileidim\xc5\xb3 vieta. Dauguma istorik\xc5\xb3 sutinka, kad pilis nebuvo pastatyta gynybos tikslams.\n_START_SECTION_\nPastatas\n_START_PARAGRAPH_\nKastel del Mont\xc4\x97 tai taisyklingojo a\xc5\xa1tuonkampio formos dviauk\xc5\xa1tis pastatas. Kiekviename auk\xc5\xa1te yra 8 pereinamos patalpos, i\xc5\xa1d\xc4\x97stytos aplink nedidel\xc4\xaf a\xc5\xa1tuonkamp\xc4\xaf kiem\xc4\x85. Kiekviename pilies i\xc5\xa1oriniame kampe yra bok\xc5\xa1tas (trijuose yra laiptai, vedantys \xc4\xaf vir\xc5\xa1\xc5\xb3). Oktagonas (a\xc5\xa1tuonkampis)\xc2\xa0\xe2\x80\x93 tai simbolis, jungiantis kvadrat\xc4\x85 (\xc5\xbeem\xc4\x97s simbolis) bei apskritim\xc4\x85 (dangaus simbol\xc4\xaf). Manoma, kad daug keliavus\xc4\xaf Frydrich\xc4\x85 II tokiam pastatui \xc4\xafkv\xc4\x97p\xc4\x97 musulmon\xc5\xb3 Uolos kupolas Jeruzal\xc4\x97je arba Acheno katedros r\xc5\xabm\xc5\xb3 koply\xc4\x8dia._NEWLINE_Pilies sienos yra 25\xc2\xa0m auk\xc5\xa1\xc4\x8dio, bok\xc5\xa1t\xc5\xb3 auk\xc5\xa1tis\xc2\xa0\xe2\x80\x93 26\xc2\xa0m. Vidinio a\xc5\xa1tuonkampio kra\xc5\xa1tini\xc5\xb3 ilgis\xc2\xa0\xe2\x80\x93 16,5\xc2\xa0m, bok\xc5\xa1t\xc5\xb3\xc2\xa0\xe2\x80\x93 3,1\xc2\xa0m. \xc4\xae\xc4\x97jimas \xc4\xaf pil\xc4\xaf\xc2\xa0\xe2\x80\x93 i\xc5\xa1 ryt\xc5\xb3.'